คลังเตรียมส่งรายการทรัพย์สิน "ยิ่งลักษณ์" ให้บังคับคดีลุยยึด
คลังเร่งรวบรวมข้อมูลทรัพย์สินของ "ยิ่งลักษณ์ ชินวัตร" ก่อนส่งกรมบังคับคดีเดินหน้ายึดมาชดใช้ความเสียหายจำนำข้าว
1 ก.พ. 2561

คลังเร่งรวบรวมข้อมูลทรัพย์สินของ "ยิ่งลักษณ์ ชินวัตร" ก่อนส่งกรมบังคับคดีเดินหน้ายึดมาชดใช้ความเสียหายจำนำข้าว
นายสมชัย สัจจพงษ์ ปลัดกระทรวงการคลัง กล่าวว่า การยึดทรัพย์ น.ส.ยิ่งลักษณ์ ชินวัตร อดีตนายกรัฐมนตรี เพื่อมาชดใช้ความเสียหายในโครงการรับจำนำข้าววงเงิน 3.5 หมื่นล้านบาทนั้นเป็นหน้าที่ของกรมบังคับคดี ซึ่งเมื่อมีการยึดทรัพย์มาแล้วจะต้องรายงานให้กระทรวงการคลังรับทราบ เพื่อนำมาชำระความเสียหายที่เกิดขึ้น
ปลัดกระทรวงการคลังกล่าวว่า ที่ผ่านมากระทรวงการคลังได้มีการตั้งคณะทำงานสืบทรัพย์ และได้ส่งหนังสือถึงสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) , กรมที่ดิน และสถาบันการเงินทุกแห่ง ให้จัดส่งรายละเอียดเกี่ยวกับทรัพย์สินของ น.ส.ยิ่งลักษณ์ กลับมาให้กระทรวงการคลังเพื่อส่งข้อมูลต่อให้กรมบังคับคดี โดยมีหลายหน่วยงานได้ทยอยส่งข้อมูลเข้ามาอย่างต่อเนื่อง
"หลังจากหน่วยงานต่าง ๆ ส่งรายละเอียดเข้ามา กระทรวงการคลังก็ดำเนินการส่งต่อให้กรมบังคับคดีดำเนินการยึดทรัพย์ทั้งหมด แต่ในรายละเอียดคงไม่สามารถเปิดเผยได้" นายสมชัย กล่าว